[pic] | EUROPA-KOMMISSIONEN |

Bruxelles, den 26.5.2010

KOM(2010) 142 endelig

2010/0140 (COD)

Forslag til

EUROPA-PARLAMENTETS OG RÅDETS FORORDNING (EU) Nr. .../...

om ændring af Rådets forordning (EF) nr. 732/2008 om anvendelse af et arrangement med generelle toldpræferencer for perioden 1. januar 2009 til 31. december 2011

BEGRUNDELSE

Den Europæiske Union indrømmer udviklingslande handelspræferencer inden for rammerne af arrangementet med generelle toldpræferencer (GSP). GSP indføres ved hjælp af en række forordninger om anvendelse af et arrangement med generelle toldpræferencer, som hver især finder anvendelse i tre år ad gangen. Det nuværende arrangement er fastlagt ved Rådets forordning (EF) nr. 732/2008, som udløber den 31. december 2011. Efter denne dato bortfalder GSP, medmindre der træffes de fornødne lovgivningstiltag for at sikre kontinuitet.

Den efterfølgende GSP-forordning bør baseres på et forslag fra Kommissionen, som tager passende hensyn til relevante overvejelser vedrørende det nuværende GSP-arrangements effektivitet med hensyn til opfyldelse af målsætningerne og indeholder forslag, som vil sikre dets effektivitet også fremover. Det interne arbejde for at forberede et kommissionsforslag til en efterfølgende forordning blev påbegyndt med en offentlig høring, som blev indledt i marts 2010. Det forventes, at Kommissionen vil kunne nå til enighed om det forslag, der skal forelægges Rådet og Parlamentet, primo 2011. Varigheden af den efterfølgende lovgivningsprocedure kan ikke forudses med sikkerhed, men den vil sandsynligvis være på mindst 15-18 måneder. Det er dog Kommissionens ønske, at den nye GSP-forordning skal finde anvendelse så hurtigt som muligt, og at denne midlertidige forlængelse af det eksisterende arrangement bør slutte, når den træder i kraft.

Den resterende anvendelsesperiode for GSP-forordningen er således utilstrækkelig til at muliggøre udarbejdelse af et kommissionsforslag til dette formål og senere vedtagelse af en efterfølgende forordning ved hjælp af den almindelige lovgivningsprocedure. Det er dog ønskværdigt at sikre kontinuitet i anvendelsen af arrangementet efter den 31. december 2011. Følgerne af diskontinuitet i GSP-arrangementets lovgivningsmæssige dækning vil være, at al import under GSP - med undtagelse af import fra de mindst udviklede lande, som vil være omfattet af "alt undtagen våben-ordningen" - vil blive omfattet af den almindelige mestbegunstigelsesbehandling.

Følgelig og parallelt med arbejdet vedrørende den næste GSP-forordning foreslås det, at den nuværende forordning bevares efter den 31. december 2011 med så få ændringer som muligt, og indtil en efterfølgende forordning er blevet vedtaget og kan træde i kraft. Da der råder stor usikkerhed om, hvor lang tid det vil tage at afslutte den lovgivningsmæssige proces for vedtagelse af en efterfølgende forordning, foreslås det at forlænge gyldigheden af den nuværende GSP-forordning indtil den 31. december 2013. Dette bør give tilstrækkelig tid til at færdiggøre og vedtage den efterfølgende forordning, således at erhvervsdrivende og begunstigede lande kan forberede sig på eventuelle ændringer, og uden at det risikeres, at en forlængelse uden begrænsning faktisk fastholder den nuværende situation og forsinker relevante reformer af arrangementet.

Dette forslag ændrer kun de elementer i forordning (EF) nr. 732/2008, som er nødvendige for at forlænge dens gyldighed til den 31. december 2013. Der foreslås ingen ændringer af gradueringen af specifikke vareafsnit, for så vidt angår individuelle begunstigede lande, som den nuværende forordning allerede indeholder bestemmelser om. Forslaget indfører justeringer, som giver udviklingslande, der opfylder kriterierne for at indgå i den særlige ansporende ordning for bæredygtig udvikling og god regeringsførelse (GSP+), mulighed for at blive omfattet af de supplerende toldpræferencer i henhold til denne ordning, hvis Kommissionen i forbindelse med deres anmodning, som skal indsendes senest den 31. oktober 2011 eller den 30. april 2013, beslutter at indrømme dem den særlige ansporende ordning med virkning fra henholdsvis den 15. december 2011 eller den 15. juni 2013. Udviklingslande, som allerede er blevet indrømmet fordele under den særlige ansporende ordning i medfør af de relevante kommissionsafgørelser fra henholdsvis december 2008 og juni 2010 bør bevare denne status, så længe som det nuværende arrangement forlænges. Kommissionens beslutning 2009/938/EF af 9. december 2008[1] om listen over begunstigede lande, som opfylder betingelserne for GSP+, begrænsede denne præferencebehandlings gyldighed til perioden fra 1. januar 2009 til 31. december 2011.

Rådets forordning (EF) nr. 732/2008 omhandler også visse beføjelser, der er forbeholdt Rådet, og som ikke bygger på Rådets afgørelse 1999/468/EF om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen[2]. Kommissionen vil fremsætte et forslag, som reviderer alle disse procedurer i den fælles handelspolitik i lyset af systemet med gennemførelsesretsakter, jf. artikel 291 i traktaten om Den Europæiske Unions funktionsmåde og forordningen om de generelle regler og principper for Kommissionens udøvelse af de gennemførelsesbeføjelser, der er vedtaget på grundlag af artikel 291, stk. 3. Forslaget vil også behandle artikel 16, stk. 4, artikel 19, stk. 4 og 5, og artikel 22, stk. 2, i den gældende forordning. Forslaget vil blive fremsat hurtigst muligt, efter at Kommissionen den 9. marts 2010 har vedtaget sit forslag om de generelle regler og principper for Kommissionens udøvelse af gennemførelsesbeføjelserne.

Dette forslag om forlængelse af gyldigheden af den gældende GSP-forordning indebærer ikke omkostninger for Unionens budget. Anvendelsen af den vil heller ikke medføre tab af toldindtægter set i forhold til den nuværende situation.

2010/0140 (COD)

Forslag til

EUROPA-PARLAMENTETS OG RÅDETS FORORDNING (EU) Nr. .../...

om ændring af Rådets forordning (EF) nr. 732/2008 om anvendelse af et arrangement med generelle toldpræferencer for perioden 1. januar 2009 til 31. december 2011

EUROPA-PARLAMENTET OG RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde, særlig artikel 207, stk. 2,

under henvisning til forslag fra Europa-Kommissionen,

efter at have fremsendt forslaget til de nationale parlamenter,

efter den almindelige lovgivningsprocedure og

ud fra følgende betragtninger:

(1) Den Europæiske Union har siden 1971 indrømmet udviklingslande handelspræferencer inden for rammerne af arrangementet med generelle toldpræferencer (GSP). GSP indføres ved hjælp af en række forordninger om anvendelse af et arrangement med generelle toldpræferencer (i det følgende benævnt "arrangementet"), som hver især normalt finder anvendelse i tre år ad gangen.

(2) Det nuværende arrangement er fastlagt ved Rådets forordning (EF) nr. 732/2008 af 22. juli 2008 om anvendelse af et arrangement med generelle toldpræferencer for perioden 1. januar 2009 til 31. december 2011 og om ændring af forordning (EF) nr. 552/97, (EF) nr. 1933/2006 og af Kommissionens forordning (EF) nr. 1100/2006 og (EF) nr. 964/2007[3], som finder anvendelse indtil den 31. december 2011, hvorefter GSP-arrangementet bortfalder, medmindre der træffes de fornødne lovgivningstiltag for at sikre, at det fortsat finder anvendelse.

(3) Fremtidige forbedringer af arrangementet bør baseres på et forslag til en ny forordning, som tager hensyn til relevante overvejelser vedrørende effektiviteten af forordning (EF) nr. 732/2008 med hensyn til opfyldelse af målsætningerne med arrangementet. Den nye forordning bør omfatte de ændringer, som er nødvendige for at sikre, at arrangementet forbliver effektivt. Det er også af afgørende betydning, at Kommissionens forslag tager hensyn til de handelsstatistikker, som først bliver tilgængelige i juli 2010, vedrørende den af arrangementet omfattede periode op til og med 2009, som var et år præget af et markant fald i den globale handel, der også omfattede udviklingslandene. Det er lige så vigtigt at sikre, at de erhvervsdrivende og de begunstigede lande får tilstrækkelige oplysninger om de ændringer, som den nye forordning medfører. Af disse årsager er den resterende anvendelsesperiode for forordning (EF) nr. 732/2008 utilstrækkelig til at muliggøre udarbejdelse af et kommissionsforslag og senere vedtagelse af en efterfølgende forordning ved hjælp af den almindelige lovgivningsprocedure. Det er dog ønskværdigt at sikre kontinuitet i anvendelsen af arrangementet efter den 31. december 2011, og indtil en efterfølgende forordning er blevet vedtaget og finder anvendelse. Samtidig er der behov for en række tekniske ændringer af forordningen for at sikre sammenhæng og kontinuitet i forbindelse med anvendelsen af arrangementet.

(4) Forlængelsen af den gældende forordnings anvendelsesperiode bør ikke være uden begrænsning, og følgelig bør anvendelsesperioden for forordning (EF) nr. 732/2008 forlænges indtil den 31. december 2013 for at sikre, at der afsættes tilstrækkelig tid til den lovgivningsmæssige proces til at muliggøre vedtagelse af det nye GSP-arrangement. Såfremt den nye forordning finder anvendelse før dette tidspunkt, bør forlængelsen af den gældende forordnings anvendelsesperiode afkortes tilsvarende.

(5) Udviklingslande, der opfylder kriterierne for at indgå i den særlige ansporende ordning for bæredygtig udvikling og god regeringsførelse (GSP+), bør have mulighed for at blive omfattet af de supplerende toldpræferencer i henhold til denne ordning, hvis Kommissionen i forbindelse med deres anmodning, som skal indsendes senest den 31. oktober 2011 eller den 30. april 2013, beslutter at indrømme dem den særlige ansporende ordning med virkning fra henholdsvis den 15. december 2011 eller den 15. juni 2013. Udviklingslande, som allerede er blevet indrømmet fordele under den særlige ansporende ordning i medfør af de relevante kommissionsafgørelser fra henholdsvis december 2008 og juni 2010 bør bevare denne status, så længe som det nuværende arrangement forlænges —

VEDTAGET DENNE FORORDNING:

Artikel 1

I forordning (EF) nr. 732/2008 foretages følgende ændringer:

1) I titlen udgår: "for perioden" og "til 31. december 2011".

2) I andet afsnit i artikel 8, stk. 2, indsættes følgende som litra c) og litra d):

"c) i forbindelse med artikel 9, litra a, nr. iii) — de data, der var tilgængelige den 1. september 2010, som et årligt gennemsnit over tre på hinanden følgende år

d) i forbindelse med artikel 9, litra a, nr. iv) — de data, der var tilgængelige den 1. september 2012, som et årligt gennemsnit over tre på hinanden følgende år."

3) I artikel 9 foretages følgende ændringer:

a) I stk. 1 indsættes følgende efter litra a), nr. ii):

"eller

iii) senest den 31. oktober 2011 for at blive indrømmet den særlige ansporende ordning fra den 1. januar 2012,

eller

iv) senest den 30. april 2013 for at blive indrømmet den særlige ansporende ordning fra den 1. juli 2013,"

b) I stk. 3 foretages følgende ændringer:

i) Andet punktum affattes således:"Lande, som er blevet indrømmet den særlige ansporende ordning for bæredygtig udvikling og god regeringsførelse på grundlag af en anmodning efter stk. 1, litra a), nr. i), behøver ikke indgive nogen anmodning efter stk. 1, litra a), nr. ii), stk. 1, litra a), nr. iii), eller stk. 1, litra a) nr. iv)."

ii) Følgende afsnit indsættes:"Lande, som er blevet indrømmet den særlige ansporende ordning for bæredygtig udvikling og god regeringsførelse på grundlag af en anmodning efter stk. 1, litra a), nr. ii), behøver ikke indgive nogen anmodning efter stk. 1, litra a), nr. iii), eller stk. 1, litra a), nr. iv). Lande, som er blevet indrømmet den særlige ansporende ordning for bæredygtig udvikling og god regeringsførelse på grundlag af en anmodning efter stk. 1, litra a), nr. iii), behøver ikke indgive nogen anmodning efter stk. 1, litra a), nr. iv)."

4) I artikel 10, stk. 3, erstattes punktummet efter litra b), med et semikolon, og følgende indsættes efter litra b):

"eller

c) senest den 15. december 2011, hvis der er tale om en ansøgning efter artikel 9, stk. 1, litra a), nr. iii),

eller

d) senest den 15. juni 2013, hvis der er tale om en ansøgning efter artikel 9, stk. 1, litra a), nr. iv)."

5) I artikel 32, stk. 2, erstattes ordene: "31. december 2011" med ordene: "31. december 2013 eller indtil en dato, der fastsættes i den efterfølgende forordning, alt efter hvad der indtræffer først".

Artikel 2

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den .

På Europa-Parlamentets vegne På Rådets vegne

Formand Formand

[1] EUT L 334 af 12.12.2008, s. 90.

[2] EFT L 184 af 17.7.1999, s. 23.

[3] EUT L 211 af 6.8.2008, s. 1.